**20140929 HRA MEDIA-SELF REGULATION SPEECH**

Poštovane dame i gospodo, predstavnici samoregulatornih tijela, dragi prijatelji,

Zadovoljstvo mi je što mogu da vas pozdravim u ime Britanske ambasade i koristim priliku da zahvalim Akciji za ljudska prava na trudu i vremenu koje su uložili u realizaciju ovog projekta.

Teško da mogu prenaglasiti značaj teme o kojoj danas govorimo i uloge koju igraju slobodni i profesionalni mediji.

Demokratsko društvo teško da može opstati i biti vitalno bez slobodnih medija koji na profesionalan i etički način izvještavaju o temama od javnog interesa. U Crnoj Gori, kao i u svim društvima koja prolaze period tranzicije, ova uloga je, ako je to moguće, još važnija. Uloga medija je da istražuju slučajeve, izvještavaju, dovode u pitanje uvriježena mišljenja i običaje. Da bi mogli da igraju ovu važnu ulogu mediji ne smiju biti izloženi prijetnjama i nasilju. Obaveza je države, i pred građanima, i pred medijima i, na kraju krajeva, pred sobom samom da svaki takav slučaj temeljno i efikasno istraži i procesuira.

Za medije je takođe važno da rade u skladu sa profesionalnim i etičkim standardima. To je kvalitet koji se teško nameće spolja. Kao i uvijek, najbolji oblik kontrole je samokontrola. Profesionalizam i etika se često definišu kroz tradiciju, pravilnike, kodekse i druge standarde kojima se mediji dobrovoljno podvrgavaju. Međutim, kad se stvari svedu na suštinu, profesionalizam i etika proističu iz samog novinara, njegovog ili njenog integriteta i pristupa svom poslu.

Iako novinarima to možda ne izgleda tako, moć koju mediji imaju u društvu je ogromna. A uz veliku moć ide i velika odgovornost, odgovornost za način na koji se ta moć upotrebljava, za svrhe u koje se koristi.

Veoma mi je drago što za ovaj projekat možemo da kažemo da se pokazao uspješnim i da su napori koji su uložili naši partneri iz Akcije za ljudska prava, ali i sami mediji, doveli do bliže saradnje, kako između samoregulacionih tijela, tako i sa ombudsmanima u medijskim kućama. Drugi važan aspekt je rad na izmjeni etičkog koda, koji treba prilagoditi dosadašnjim iskustvima i novim okolnostima. Čestitam vam na onome što ste do sada postigli, ali i želim da naglasim da je veoma važno da se taj pozitivni trend produži i iskoristi.

-End-